Na temelju članka 1., 5. i 6. Zakona o kulturnim vijećima i financiranju javnih potreba u kulturi (“Narodne novine”, broj 83/22), članka 20. **Zakona o tehničkoj kulturi („Narodne Novine“, broj 76/93, 11/94 i 38/09**), članka 32. i 33. Zakona o udrugama (“Narodne novine”, broj 74/14, 70/17 i 98/19 i 151/22), članka 37. Statuta Grada Šibenika (“Službeni glasnik Grada Šibenika”, broj 2/21 )Gradsko vijeće Grada Šibenika, na 24. sjednici od 12. prosinca 2024. godine, donijelo je

**S. GLASNIK 12/24**

**PROGRAM JAVNIH POTREBA**

**U KULTURI, TEHNIČKOJ KULTURI I ZNANOSTI**

**Grada Šibenika za 2025. godinu**

**I.**

Javne potrebe u kulturi, tehničkoj kulturi i znanosti Grada Šibenika za koje se sredstva osiguravaju iz proračuna Grada Šibenika su kulturne djelatnosti i poslovi, akcije i manifestacije od interesa za grad Šibenik, a osobito:

* djelatnosti i poslovi ustanova kulture, udruženja i drugih organizacija u kulturi, kao i pomaganje i poticanje umjetničkog i kulturnog stvaralaštva,
* akcije i manifestacije u kulturi što pridonose razvitku i promicanju kulturnog života,
* investicijsko održavanje, adaptacije i prijeko potrebni zahvati na objektima kulture,
* sufinanciranje programskih djelatnosti udruga tehničke kulture koje su, svojom djelatnošću, od interesa za grad Šibenik.

**II.**

Javne potrebe u kulturi, tehničkoj kulturi i znanosti Grada Šibenika za 2025. godinu utvrđuju se prema programima i prioritetima financiranja kako slijedi:

1. **ŠIBENSKO KULTURNO LJETO**

Aktivnosti: promicanje kulture suvremenog i tradicionalnog izričaja renomiranih umjetnika na atraktivnim lokacijama u gradu, te obogaćivanje kulturne i turističke promidžbe grada.

Za financiranje Šibenskog kulturnog ljeta potrebno je u proračunu Grada Šibenika za 2025. godinu osigurati iznos od ***224.000,00 EUR.***

**2. TRADICIONALNI DANI I OBLJETNICE**

Aktivnosti: U cilju očuvanja tradicije, obilježavanja značajnih datuma iz povijesti grada, zaslužnih povijesnih ličnosti, organiziranog djelovanja građana, stvaranja blagdanskog i obljetničkog ugođaja i raspoloženja, isticanja stvaralačke motivacije za status uspješnog i zaslužnog građanina grada, Grad Šibenik bilježava: Dan Grada, adventska događanja – „Adventura“ i doček Nove godine, Rujanski ratni podvig, manifestacije Noć muzeja, Noć knjige i Međunarodni dan muzeja, manifestacija Light is life“ i druge prigodne obljetnice.

Za financiranje Tradicionalnih dana i obljetnica potrebno je u proračunu Grada Šibenika za 2025. godinu osigurati iznos od ***358.000,00 EUR.***

1. **OSTALI KULTURNI PROGRAMI**

Aktivnosti: Na temelju prijava na javni poziv za programe javnih potreba u kulturi, sredstva se osiguravaju za različite programe u kulturi, aktivnosti građana u udrugama u području kulture i umjetnosti (glazbe, orkestri, zborsko pjevanje, festivali, plesno-scenske aktivnosti, izložbe, revije i tribine, filmska djelatnost i slične kulturne manifestacije), te za projekt Interpretacijski centar danilske kulture, izradu kulturne strategije grada Šibenika i manifestacije Martinska fest i Arsen-čovjek kao ja.

Za navedene kulturne programe potrebno je u proračunu Grada Šibenika za 2025. godinu osigurati iznos od ***192.100,00 EUR.***

1. **ODRŽAVANJE SPOMENIKA KULTURE**

Aktivnosti: pomoć u obnovi i investicijskom održavanju spomenika kulture, financiranje istraživačkih i konzervatorskih radova u cilju zaštite kulturne spomeničke baštine te izrada dokumentacije za obnovu kulturne baštine u okviru projekata Sanacija spomenika kulture, Pomoć crkvenim objektima, Sanacija Dolačkog bedema i Zaštita i revitalizacija Dvojnog bedema .

Za financiranje održavanja spomenika kulture potrebno je u proračunu Grada Šibenika za 2025. godinu osigurati iznos od ***259.000,00 EUR.***

**5. PROGRAM TEHNIČKE KULTURE I ZNANOSTI**

Aktivnosti: stipendiranje redovitih studenata preddiplomskih i diplomskih studija s prebivalištem na području Grada Šibenika, potpore nadarenim učenicima osnovnih i srednjih škola pojedinim projektima i aktivnostima, obrazovnim programima Pučkog otvorenog učilišta, rada Savjeta mladih Grada Šibenika u okviru aktivnosti Lokalni programi za mlade i poticanje neformalnih akcija i inicijativa mladih.

a) studentske stipendije 73.700,00 EUR

b) tehnička kultura i znanost mladima 9.600,00 EUR

c) Pučko otvoreno učilište 10.,000,00 EUR

d) Lokalni programi za mlade 13.200,00 EUR

e) Neformalne akcije i inicijative mladih 3.000,00 EUR.

Za financiranje Tehničke kulture i znanosti u proračunu Grada Šibenika za 2025. godinu potrebno je osigurati iznos od ***109.500,00 EUR.***

**6. UDRUGE GRAĐANA**

Aktivnost: Na temelju prijava na javni poziv za programe javnih potreba sredstva se osiguravaju a različite programe i projekte udruga civilnog društva kao i djelatnost Crvenog križa.

Za sufinanciranje projekata i programa udruga civilnog društva u Šibeniku u proračunu

Grada Šibenika za 2025. godinu potrebno je osigurati iznos od ***197.000,00 EUR.***

**7. MUZEJ GRADA ŠIBENIKA**

Aktivnosti: Muzej grada Šibenika se brine za šibensku i hrvatsku kulturnu baštinu i to: prikupljanjem, istraživanjem, zaštitom, stručnom obradom, izradom dokumentacije, prezentacijom u svrhu boljeg poznavanja šibenske povijesti te praćenje suvremenih dostignuća u razvoju najpoznatijih svjetskih muzeja. Uz navedeno, obavlja konzervaciju arheoloških i povijesnih lokaliteta radi njihove primjerene prezentacije posjetiteljima.

Za navedene djelatnosti i poslove Muzeja grada Šibenika potrebno je u proračunu Grada Šibenika za 2025. godinu osigurati iznos od ***2.520.094,00 EUR.***

**8. GRADSKA KNJIŽNICA «JURAJ ŠIŽGORIĆ»**

Aktivnosti: nabava, stručna obrada, čuvanje i zaštita knjižne i neknjižne građe, izdavanje knjiga, brošura, prospekata i sličnih publikacija.

Za navedene djelatnosti i poslove Gradske knjižnice «Juraj Šižgorić» Šibenik potrebno je u proračunu Grada Šibenika za 2025. godinu osigurati iznos od ***4.617.270,00 EUR.***

**9. HRVATSKO NARODNO KAZALIŠTE U ŠIBENIKU**

Aktivnosti: organiziranje vlastite dramske produkcije, kazališnih gostovanja, koncerata i raznih radionica, organizacija Međunarodnog dječjeg festivala, okruglih stolova i međunarodne kulturne suradnje.

Za navedene djelatnosti i poslove Hrvatskog narodnog kazališta u Šibeniku potrebno je u proračunu Grada Šibenika za 2025. godinu osigurati iznos od ***4.264.000,00 EUR.***

**10. GALERIJA SVETOG KRŠEVANA**

Aktivnosti: Grad Šibenik je osnivač Galerije sv. Krševana koja se u dva izložbena prostora bavi izložbeno-galerijskom djelatnošću.

Za navedenu djelatnost i poslove Galerije sv. Krševana potrebno je u proračunu Grada Šibenika za 2025. godinu osigurati iznos od ***64.100,00 EUR.***

**11. TVRĐAVA KULTURE ŠIBENIK**

Aktivnost: Javna ustanova Tvrđava kulture Šibenik upravlja objektima fortifikacijskog sustava Grada Šibenika i drugim objektima koje joj povjeri osnivač Grad Šibenik po posebnim odlukama; provodi, afirmira i potiče kulturno-umjetničko stvaralaštvo, osmišljava projekte u oblasti kulture koji donose financijsku dobit u cilju ulaganja u unapređenje kulturnih djelatnosti na području grada Šibenika; priprema i kandidira kulturne projekte prema međunarodnim fondovima, koordinira pripremu i kandidiranje kulturnih projekata drugih subjekata prema međunarodnim fondovima, te koordinira kulturno-umjetničke aktivnosti od interesa za grad Šibenik u svrhu kulturnog, turističkog i gospodarskog razvoja grada Šibenika.

Za navedene djelatnosti Tvrđave kulture Šibenik potrebno je u proračunu Grada Šibenika za 2025. godinu osigurati iznos od ***5.345.809,00 EUR.***

**III.**

Ukupno je za financiranje javnih potreba u kulturi Grada Šibenika za 2025. godinu potrebno osigurati iznos od **18.151.044,00 EUR.**

Sredstva za financiranje javnih potreba u kulturi osiguravaju se u proračunu Grada Šibenika za 2025. godinu.

**IV.**

Ovaj Program bit će objavljen u "Službenom glasniku Grada Šibenika", a stupa na snagu dana 1. siječnja 2025. godine

KLASA611-09/24-01/01

URBROJ:2182-1-05/1-24-5

Šibenik, 12. prosinca 2024.

GRADSKO VIJEĆE GRADA ŠIBENIKA

PREDSJEDNIK

dr.sc. Dragan Zlatović

Dostaviti:

1. Službeni glasnik Grada Šibenika

2.Upravni odjel za financije - ovdje

3.Upravni odjel za društvene

djelatnosti - ovdje

4. Dokumentacija – ovdje

5. Arhiv - ovdje

OBRAZLOŽENJE

Program javnih potreba u kulturi, tehničkoj kulturi i znanosti Grada Šibenika za 2025. godinu, u sveukupnom iznosu od **18.151.044,00 EUR** donosi se u skladu sa Zakonom o kulturnim vijećima i financiranju javnih potreba u kulturi, Zakonom o tehničkoj kulturi, Zakonaom o udrugama i Statutom Grada Šibenika, a usklađen je s pozicijama Programa kulture, tehničke kulture i znanosti u Proračunu Grada Šibenika.

Navedenim programima u kulturi želi se podignuti kvaliteta i razvoj programa u kulturi a time i veća uključenost građana u aktivnosti programa, individualno ili organizirano kroz djelatnost udruga u kulturi. Sukladno navedenom, aktivnosti vezane kroz programe i projekte u kulturi financiraju se prema Javnom pozivu za financiranje programa javnih potreba u kulturi Grada Šibenika za 2025. godinu koji je bio raspisan od 30. rujna do 31. listopada u 2024. godine. Sredstva su namijenjena provedbi programa/projekata u kulturi udruga u okviru kojih se održavaju programi i manifestacije Šibenskog kulturnog ljeta iz sljedećih kulturnih djelatnosti: kulturne akcije i manifestacije, zaštita kulturne baštine, kulturno-umjetnički amaterizam, vizualna umjetnost, arhivska i izdavačka djelatnost, književne manifestacije, likovna umjetnost, glazbena umjetnost, kazališno-scenska i plesna umjetnost, programi koji potiču kulturu mladih i alternativne kulture, međunarodna kulturna suradnja te razvoj programa tehničke kulture. U navedenom programu realiziraju se i aktivnosti kojima se obilježavaju značajni datumi iz povijesti grada, zaslužnih povijesnih ličnosti, isticanja stvaralačke motivacije za status uspješnog i zaslužnog građana grada; a sve s ciljem očuvanja tradicije, organiziranog djelovanja udruga građana te stvaranje blagdanskog i obljetničkog ugođaja i raspoloženja. Nadalje, jedan od ciljeva programa je i pomoć u obnovi i investicijskom održavanju spomenika kulture, odnosno financiranje aktivnosti koje provodi konzervatorski odjel za zaštitu kulturne i spomeničke baštine, čime se radi na očuvanju vrijednih spomeničkih i sakralnih objekata. U proračunskom razdoblju 2025. godine planira se realizacija programa: Sanacija spomenika kulture u okviru kojeg se planira izvođenje rekonstrukcijskih radova na zaštićenim kulturnim znamenitostima, Pomoć crkvenim objektima sukladno zatraženim intervencijama na sakralnim objektima i Katedrali sv. Jakova, te Sanacija Dolačkog bedema i Zaštita i revitalizacija Dvojnog bedema za koje se planiraju izrade glavnih izvedbenih projekata a u svrhu revitalizacije i uređenja kulturnih dobara. Nadalje u okviru programa Tehničke kulture i znanosti financiraju se studentske stipendije za 40 redovitih studenata s prebivalištem na području grada Šibenika. Stipendija će im biti dodijeljena sukladno provedenom natječaju koji je proveden od 5.-20 studenog 2024. na temelju Pravilnika o uvjetima i kriterijima stipendiranja studenata Grada Šibenika, koji propisuje ostvarenje stipendije za jednu akademsku godinu. Iznos mjesečne stipendije za 2025. godinu se povećava sa dosadašnjih 150,00 EUR na 180,00 EUR i isplaćuje se tijekom 10 mjeseci za razdoblje od 1. listopada 2024. do 30. rujna 2025. godine. Financiraju se i programi Pučkog otvorenog učilišta Šibenik, te program Lokalni program za mlade Grada Šibenika u okviru kojega se prati rad Savjeta za mlade Grada Šibenika i realizacija programa Neformalne akcije i inicijative mladih koija se odnosi se financiranje neformalnih akcija i inicijativa mladih obzirom da se iste ne mogu financirati na godišnjem natječaju za financiranje javnih potreba kroz programe i projekte koji provode formalno osnovane udruge. Taj problem najviše je izražen u ruralnim područjima Grada gdje ne postoji dovoljno stalno aktivnih mladih osoba koje bi osnovale i vodile udrugu u kontinuitetu, ali postoji određeni broj mladih osoba koje bi povremeno organizirale i odradile određene akcije, manje zahtjevne projekte i sl. Sredstva su planirana za provođenje 4 do 5 neformalnih inicijativa u godini usmjerenih na poboljšanje kvalitete života mladih na području Grada Šibenika s naglaskom na ona područja gdje mladi nisu formalno organizirani u udruge za što je Grad od 2. do 11. studenoga 2025. g. raspisao Javni natječaj za financiranje programa/projekata/aktivnosti „Neformalne akcije i inicijative mladih u 2025. godini“.

U svrhu osiguranja uvjeta za ostvarivanje javnih potreba udruga građana kao i razvoja zajednice ostvarivanjem programa i projekata udruga građana Grad Šibenik financira rad udruga na temelju prijava na Javni natječaj za programe javnih potreba udruga civilnog društva koji će biti raspisan u siječnju 2025. godine. Osim navedenog, u okviru programa osigurana su i sredstva kojima se financiraju redovne djelatnosti i poslovi ustanova kulture kojima je Grad osnivač, kao i i projekti i programi koji se realiziraju u okviru njihove djelatnosti a kojima **se** p**rovodi, afirmira i potiče kulturno-umjetničko stvaralaštvo, te koordinira kulturno-umjetničke aktivnosti od interesa za grad Šibenik u svrhu kulturnog, turističkog i gospodarskog razvoja Grada Šibenika.**

Sve navedene aktivnosti, programe i projekte obuhvaćene Programom u kulturi, tehničkoj kulture i znanosti Grad provodi u suradnji sa ustanovama u kulturi kojima je i osnivač, te se navedenim programom prati redovito financiranje i funkcioniranje ustanova.